Maituturing umanong paraiso sa mga pulitiko ang panukalang federalismo na isinusulong ng Duterte administraiton subalit tiyak umanong impiyerno naman ang hatid nito sa publiko, ayon sa paglalarawan ni dating Supreme Court Chief Justice Hilario Davide Jr.

Sa pagdinig sa Cebu City ukol sa panukalang pag-amiyenda sa Konstitusyon, sinabi ni Davide na nangangako ng magandang buhay ang mga nagsusulong ng federalism pero ang katotohanan ay mga pulitiko lang ang makikinabang.

“The new paradise is not for the people, it is for politicians who seek for power, fortune, and fame. And to soak themselves into this power. And to acquire more fortune and fame,” sabi ni Davide.

Sa pagdinig sa Senado noong Enero 17, sinabi ni Davide na pagtalon sa impiyerno ang federalismo.

“A shift to federalism is a lethal experiment, a fatal leap, a plunge to death, and a leap to hell,” sabi ni Davide.

Kapag inamiyendahan ng Konggreso ang Konstitusyon para sa federalism, sinabi nito na palalawigin ang termino ng mga nakaupo ngayon sa elective positions.

Tatanggalin na rin ang kanilang term limit o maaalis na ang limitasyon na hanggang tatlong beses lang na pag-upo sa isang puwesto.

Posible rin umanong magtagal sa kapangyarihan si Pangulong Duterte dahil puwedeng patagalin ang transition government para sa pagsasalin ng gobyerno ngayon tungong federalismo.

Maari ring tapyasan ng kapangyarihan ang hudikatura habang posibleng lamunin ang bansa ng mga dayuhan dahil maaring alisin na ang limitasyon sa pagpasok ng foreign investors.

Ayon kay Davide, hindi perpekto ang Konstitusyon pero isa na ito sa pinakamagaganda sa buong mundo dahil ito ay pro-God, pro-Filipino, pro-people, pro-life, pro-women at pro-human rights.